Pia Kjærsgaard (DF), 2003-06-03:
Jeg tror såmænd ikke, præsident Bush ville glæde sig over forslaget.
Hvis han skulle kunne glæde sig, skulle det være over noget i retning af »Three Strikes and You're out«, så det tager vi med næste gang. Når vi har fremsat dette forslag, er det selvfølgelig, fordi vi kan få flertal sammen med regeringspartierne for, at det er sund fornuft at skride ind over for den kriminalitet, som hærger samfundet.
Det er utrolig væsentligt at få forslaget vedtaget, og det er utrolig væsentligt, at borgerne, som jeg tror de vil, kan sidde og glæde sig ude i de små hjem over, at der endelig kommer et markant forslag, som kan gennemføres og vil blive gennemført, og som i allerhøjeste grad vil blive fulgt op.
Med hensyn til hr. Frank Jensens forslag om de almene boliger synes vi ikke, det er særlig fornuftigt at fremsætte et sådant forslag i dag.
Vi har fået en rapport i sidste uge, og jeg erkender, at jeg ikke har haft tid til at gennmegå den, men det er nok muligt, at hr. Albrechtsen har læst den grundigt som boligordfører; det tror jeg gerne.
Men jeg synes, det er en diskussion, der først skal foregå, når der er blevet indkaldt til forhandlinger, hvor vi skal tage stilling på et givet tidspunkt.
Det er ikke sund fornuft at komme med et forslag af den slags ved en afslutningsdebat, når der først lige er kommet en rapport, og der overhovedet ikke foreligger et lovforslag.
Det var jo en lang opremsning af negativ tilgang til, hvad der er foregået i den forgangne samling, plus sådan lidt omkring Socialdemokratiets ønsker og visioner på en meget nedbøjet og deprimeret måde. Jeg må nok sige, at jeg manglede sådan lidt schwung over Socialdemokratiets ordfører.
Men det skyldes måske, at Socialdemokratiets ordfører overhovedet ikke var inde på det emne, som man lige én dag forsøgte at svinge sig lidt op på, nemlig udlændingepolitikken.
Det var det, som faktisk gjorde, at Socialdemokratiet - og heldigvis for det - ikke kom til at sidde i regering efter sidste valg.
Hvordan er det, vil jeg spørge hr. Frank Jensen: Er det korrekt, at det nu er antallet af fremmede, der kommer til Danmark, som betyder noget?
Er det blevet politisk korrekt nu at sige det, eller hvordan har Socialdemokratiet det med den størrelse, at det rent faktisk er antallet af fremmede, der kommer til Danmark, som betyder noget?
Det er vi såmænd villige til på ethvert tidspunkt at svare på.
Vi har gjort det gentagne gange her i Folketingssalen og andre steder og vil gerne gøre det igen.
For det første var det jo ikke det forslag, som vi fremsatte sammen med Kristeligt Folkeparti.
Det var kun halvdelen af forslaget.
Det er den første ærgerlige ting.
Når det er sagt, er der jo sket ting i mellemtiden, som gør, at Dansk Folkeparti ikke på nuværende tidspunkt kan stemme for forbud mod eksklusivaftaler.
Hr. Jann Sjursen må også erkende, at med en østeuropæisk arbejdskraft kan der komme løntrykkeri på de danske arbejdspladser, hvilket nødvendiggør, at man i et vist omfang beskytter lønmodtagerne. Vi har ikke kunnet få den 7-årige overgangsordning sammen med regeringen, som vi gerne havde set.
Vi forstår egentligt ikke, at regeringen ikke tog handsken op og sagde: Fint, vi får to gode ting gennemført, hvor vi gennemfører en 7-årig overgangsordning, før vi fuldstændig åbner arbejdsmarkedet for østeuropæiske arbejdskraft, samtidig med at vi får afskaffet eksklusivaftaler. Regeringen har ikke været til at hugge og stikke i
, og det er årsagen til, at eksklusivaftaler ikke lige p.t. bliver afskaffet.